AIŠKINAMASIS RAŠTAS

Dėl Molėtų rajono savivaldybės tarybos 2020 m. birželio 25 d. sprendimo Nr. B1-164 “Dėl Molėtų rajono savivaldybės mokinių vežimo organizavimo ir važiavimo išlaidų kompensavimo tvarkos aprašo patvirtinimo” pakeitimo

1. Parengto tarybos sprendimo projekto tikslai ir uždaviniai:

Parengto tarybos sprendimo tikslas – pakeisti kaimuose ir miesteliuose gyvenančių mokinių tėvams ar kitiems asmenims nuosavu transportu į mokyklą ir atgal vežiojantiems vaikus, kurių negalima atvežti į mokyklą ir parvežti atgal reguliaraus susisiekimo autobusais, mokykliniais autobusais dėl maršrutų stokos ar netinkamo grafiko, patirtas važiavimo kompensavimo išlaidas.

1. Siūlomos teisinio reguliavimo nuostatos:

Sprendimu siūloma pakeisti „Molėtų rajono savivaldybės mokinių vežimo organizavimo ir važiavimo išlaidų kompensavimo tvarkos aprašo“ 12 punktą, siekiant tėvams ar kitiems asmenims nuosavu transportu į mokyklą ir atgal vežiojantiems vaikus padidinti patirtų važiavimo išlaidų kompensavimo tarifą. Iki šiol patirtos važiavimo išlaidos buvo kompensuojamos Molėtų rajono savivaldybės tarybos 2020 m. birželio 25 d. sprendimu Nr. B1-164 nustatytu keleivių vežimo reguliariais vietinio susisiekimo maršrutais tarifu už vieną nuvažiuotą kilometrą. Šiuo metu mokinių vežimo kompensavimo sąlygos tvirtinamos švietimo įstaigos ir vežėjo sutartyse, vadovaujantis 0,11 euro be pridėtinės vertės mokesčio už vieną keleivio vežimo kilometrą tarifu, patvirtintu Molėtų rajono savivaldybės 2019 m. spalio 31 d. sprendimu Nr. B1-227 „Dėl keleivių vežimo reguliariais reisais vietinio susisiekimo maršrutais tarifo ir mažiausios vienkartinio bilieto kainos nustatymo“. 2022 m. sausio 6 d. buvo gautas tėvų prašymas padidinti nustatytą tarifą.

Sprendimu siūloma tėvų ar kitų asmenų patirtų išlaidų, vežant vaikus į mokyklą ir atgal nuosavu transportu, kompensavimui taikyti 0,22 Eur/km tarifą.

1. Laukiami rezultatai:

Savivaldybė užtikrins kaimuose ir miesteliuose toliau kaip 3 kilometrai nuo mokyklos gyvenančių mokinių, besimokančių pagal priešmokyklinio ir bendrojo ugdymo programas, kurių negalima atvežti į mokyklą ir parvežti atgal reguliaraus susisiekimo autobusais, mokykliniais autobusais dėl maršrutų stokos ar netinkamo grafiko, atvykimą į mokyklą, tėvams kompensuojant vežimo nuosavu transportu patirtas išlaidas.

1. Lėšų poreikis ir jų šaltiniai:

Lėšų poreikio nėra.

1. Kiti sprendimui priimti reikalingi pagrindimai, skaičiavimai ar paaiškinimai.

Pateikiame skaičiavimus mokinių vežimo nuosavu transportu tarifo padidinimui: naudojant dyzelinį kurą: 1,42 Eur x 6,4 l / 100 = 0,09 Eur/km; naudojant benziną: 1,52 Eur x 8,26 / 100 = 0,13 Eur/km; 0,09+0,13 / 2 = 0,11 Eur/km. Automobilio eksploatacinėms išlaidoms kompensuoti praktikoje pridedama suma lygi kuro sąnaudų 1 km sumai. Iš viso: 0,11 Eur/km + 0,11 Eur = **0,22 Eur/km.**